CELEX: 32014D0397
Language: lt
Date: 1403654400000
Title: 2014/397/ES: 2014 m. birželio 25 d. Komisijos įgyvendinimo sprendimas, kuriuo nukeliama patvirtinimo, kad difetialoną ir difenakumą galima naudoti 14-o tipo biocidiniuose produktuose, galiojimo pabaigos data  Tekstas svarbus EEE

26.6.2014   
            
            
               LT
            
            
               Europos Sąjungos oficialusis leidinys
            
            
               L 186/111
            
         KOMISIJOS ĮGYVENDINIMO SPRENDIMAS
   2014 m. birželio 25 d.
   kuriuo nukeliama patvirtinimo, kad difetialoną ir difenakumą galima naudoti 14-o tipo biocidiniuose produktuose, galiojimo pabaigos data
   (Tekstas svarbus EEE)
   
      (2014/397/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 14 straipsnio 5 dalį,
   kadangi:
   
               (1)
            
            
               veikliosios medžiagos difetialonas ir difenakumas buvo įtrauktos į Europos Parlamento ir Tarybos direktyvos 98/8/EB (2) I priedą kaip skirtos naudoti 14-o tipo biocidiniuose produktuose ir pagal Reglamento (ES) Nr. 528/2012 86 straipsnį laikomos patvirtintomis pagal tą reglamentą, jei laikomasi šios direktyvos I priede išdėstytų specifikacijų ir sąlygų;
            
         
               (2)
            
            
               jų patvirtinimo galiojimas baigsis atitinkamai 2014 m. spalio 31 d. ir 2015 m. kovo 31 d. Pagal Reglamento (ES) Nr. 528/2012 13 straipsnio 1 dalį buvo pateiktos šių veikliųjų medžiagų patvirtinimo atnaujinimo paraiškos;
            
         
               (3)
            
            
               atsižvelgiant į nustatytą su veikliosiomis medžiagomis difetialonu ir difenakumu susijusią riziką ir į šių medžiagų savybes, dėl kurių jos gali būti patvarios, linkusios biologiškai kauptis ir būti toksiškos arba labai patvarios ir labai linkusios biologiškai kauptis, atnaujinant jų patvirtinimą turi būti įvertinta (-os) alternatyvi (-ios) veiklioji (-osios) medžiaga (-os). Be to, dėl šių savybių šių veikliųjų medžiagų patvirtinimas gali būti atnaujintas tik jei įrodoma, kad yra įvykdyta bent viena iš Reglamento (ES) Nr. 528/2012 5 straipsnio 2 dalies pirmoje pastraipoje nurodytų sąlygų;
            
         
               (4)
            
            
               Komisija pradėjo rizikos mažinimo priemonių, kurias būtų galima taikyti antikoaguliantiniams rodenticidams, tyrimą siekdama pasiūlyti pačias tinkamiausias su šių veikliųjų medžiagų savybėmis susijusios rizikos mažinimo priemones;
            
         
               (5)
            
            
               minėtas tyrimas šiuo metu tebevykdomas ir šių veikliųjų medžiagų patvirtinimo atnaujinimo paraiškų teikėjams reikėtų sudaryti galimybę savo paraiškose atsižvelgti į jo išvadas. Be to, į šio tyrimo išvadas turėtų būti atsižvelgiama priimant sprendimą dėl visų antikoaguliantinių rodenticidų patvirtinimo atnaujinimo;
            
         
               (6)
            
            
               siekiant palengvinti visų antikoaguliantinių rodenticidų, jų rizikos ir naudos bei tos rizikos mažinimo priemonių peržiūrą ir palyginimą, difetialono ir difenakumo vertinimą reikėtų atidėti iki bus pateikta paskutinė paraiška dėl paskutinio antikoaguliantinio rodenticido patvirtinimo atnaujinimo. Tikimasi, kad paskutinių antikoaguliantinių rodenticidų, konkrečiai brodifakumo, varfarino ir varfarinnatrio, patvirtinimo atnaujinimo paraiškos bus pateiktos iki 2015 m. liepos 31 d.;
            
         
               (7)
            
            
               taigi dėl priežasčių, nepriklausančių nuo pareiškėjų, difetialono ir difenakumo patvirtinimo galiojimas greičiausiai baigsis anksčiau negu bus priimtas sprendimas dėl jų patvirtinimo atnaujinimo. Todėl tų veikliųjų medžiagų galiojimo pabaigos datą tikslinga nukelti tiek, kad būtų pakankamai laiko paraiškoms išnagrinėti;
            
         
               (8)
            
            
               tos veikliosios medžiagos turėtų likti patvirtintos Direktyvos 98/8/EB I priede nustatytomis sąlygomis, išskyrus patvirtinimo galiojimo pabaigos datą;
            
         
               (9)
            
            
               šiame sprendime numatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Patvirtinimo, kad difetialoną ir difenakumą galima naudoti 14-o tipo biocidiniuose produktuose, galiojimo pabaigos data nukeliama į 2018 m. birželio 30 d.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2014 m. birželio 25 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 167, 2012 6 27, p. 1.
   
      (2)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).